Apstiprināti
Daugavpils pilsētas domes iepirkumu komisijas
2015.gada 14.decembra sēdē, prot.Nr.8

**Atklāta konkursa**

**“Daugavpils pilsētas ielu ikdienas uzturēšana”**

identifikācijas numurs DPD 2015/103

**Atbildes uz pretendentu jautājumiem Nr.4**

 Daugavpils pilsētas domes iepirkumu komisija 2015.gada 14.decembra sēdē (prot.Nr.8) ir izskatījusi pretendenta uzdotos jautājumus un sniedz šādas atbildes:

**1. Jautājums:** Nolikumam pievienotajās tāmēs Daugavpils pilsētas ielu ikdienas uzturēšana no 2016.gada 01.februāra līdz 31.decembrim jaunajā precizētajā redakcijā nav izlabotas pozīcijas:

* Ceļu nokaisīšana ar sāli (I);
* Ceļu nokaisīšana ar sāli (II);
* Ceļu nokaisīšana ar sāls-smilts maisījumu (I);
* Ceļu nokaisīšana ar sāls-smilts maisījumu (II);
* Ceļu šķūrēšana (I);
* Ceļu šķūrēšana (II).

Tās ir tieši tādas pašas kā tāmei no 2017.gada 01.janvāra līdz 31 .decembrim.

Sakarā ar to, ka 2016.gadā darbi jāuzsāk no 01.februāra, uzkopšanas reižu skaits nevar sakrist ar 2017.gadu. Lūdzam precizēt un veikt izmaiņas nolikuma tāmē.

***Atbilde uz 1.jautājumu:*** *Grozījumu izdarīšana tāmē nav lietderīga un tai nav pamata. Saskaņā ar Nolikuma 19.punktu, pakalpojumu līgumi tiks slēgti vadoties no pasūtītāja noteiktā darbu apjoma attiecīgajam gadam, saistībā ar šiem mērķiem piešķirtajiem līdzekļiem pašvaldības budžetā, par pamatu ņemot Pretendenta piedāvājumā norādītos pakalpojumu vienību izcenojumus, kas paliek nemainīgi visā līguma darbības laikā. Nolikuma Vispārīgās vienošanās projekta 8.punktā noteikts, ka Tehniskajā specifikācijā (pielikums) noteiktie darbu apjomi gadam ir provizoriski un slēdzot ikgadējos Pakalpojuma līgumus var tikt grozīti, negrozot pašu Vienošanos. Darbu apjomus groza Vienošanās 10. un 11.punktā noteiktajos gadījumos un apmērā. Turklāt ceļu šķūrēšanas un nokaisīšanas ar sāli periodiskums ir atkarīgs ne tikai no līguma darbības laika, bet arī no laikapstākļiem.*

**2.Jautājums:** Tehniskajā specifikācijā norādīts, ka pretendentam jāorganizē diennakts dežūras un tajās jāiesaista 50% no esošā uzņēmuma pieejamās tehnikas vienību skaita. Atbildot uz pretendentu iepriekšējiem jautājumiem, ir norādīts, ka pretendentam jāiekļauj dežūras kopējā ziemas ielu uzturēšanas tarifa, kā arī pašam jāseko līdzi laika prognozēm, āra gaisa temperatūrai, ceļu stāvoklim (sniega segas biezumam un apledojumam) un jāpieņem lēmums par dežūru organizēšanu un/vai ielu sakopšanas uzsākšanu vai pārtraukšanu. Atbilstoši nolikumam dežūras jāuzsāk, kad gaisa temperatūra ir zemāka par +5 C. Dienu skaitu, kad temperatūra būs zemāka par +5 C, mēs nevaram precizēt un līdz ar to nevaram izmaksas iekļaut tarifa, jo nav zināms dienu skaits, kad dežūras būs nepieciešamas.

Turklāt prasība iekļaut ziemas diennakts dežūru izmaksas kopējā ielu un ietvju uzturēšanas tarifa dod lielāku priekšrocību tam pretendentam, kas jau iepriekš ir veicis Daugavpils pilsētu ielu uzturēšanu.

Lūdzam veikt izmaiņas nolikumā un papildināt tāmi ar diennakts dežūru skaitu ziemas periodā, lai nodrošinātu vienlīdzīgas iespējas visiem pretendentiem.

***Atbilde uz 2.jautājumu: Diennakts dežūras ir ielu attīrīšanas no sniega un slīdamības samazināšanas darbiem pakārtots pakalpojums, kurš nebūtu atsevišķi uzskaitāms un apmaksājams****. Pasūtītājs nevar iekļaut apjomos diennakts dežūru skaitu kā patstāvīgu vienību, jo Pasūtītājs neiepērk diennakts dežūru kā atsevišķu pakalpojumu.* *Ziemas diennakts dežūras mainīgos laika apstākļos pretendentam jānodrošina patstāvīgi, atbilstoši paša izstrādātai metodikai un loģistikai – pretendentam pašam ir jāseko līdzi laika prognozēm, āra gaisa temperatūrai, ceļu stāvoklim (sniega segas biezumam un apledojumam) un pašam jāpieņem lēmums par ielu uzkopšanas uzsākšanu.* *Konkursa nolikuma tehniskā specifikācija paredz reaģēšanas laiku – vienu stundu, lai* ***uzsāktu*** *brauktuves attīrīšanu no sniega vai apledojuma likvidēšanu mainīgos laika apstākļos. Līdz ar to, lai līguma izpildītājs ziemas periodā (no 1.novembra līdz 31.martam) varētu izpildīt prasības brauktuves laicīgai attīrīšanai no sniega un pretslīdes materiāla kaisīšanai, tam neizbēgami būtu jāorganizē diennakts dežūras, pat tad, ja tehniskajā specifikācijā šāds pienākums nebūtu noteikts.*

**3.Jautājums:** Atbildot uz pretendenta jautājumu pasūtītājs minēja, ka “ietves ar bruģa segumu pilsētā ir izbūvētas laika posmā no 2000.līdz 2015.gadam ar dažādām pamata sagatavošanas tehnoloģijām, to nestspēja atšķiras.

Ņemot vērā lielo nepieciešamo nestandarta tehnikas vienību skaitu ietvēm, velo un parka celiņiem, lūdzam izskatīt iespēju veikt izmaiņas nolikumā un sadalīt kopējo platību pēc nestspējas. Tas dos iespēju izpildītājam izmantot piemērotāku tehniku pakalpojuma sniegšanai, kas ietekmēs darba izpildes kvalitāti, ātrumu, kā arī samazinās izmaksas.

 ***Atbilde uz 3.jautājumu:*** *Iepirkumu komisijas un atbildīgās iestādes rīcībā nav precīza ievju sadalījuma atbilstoši to nestspējai, līdz ar to pieņemts lēmums, ka visu ietvju/veloceliņu mehāniskajā tīrīšanā atļauts izmantot tehniku, kas nav smagāka par 2,5 t.*

Iepirkuma komisijas priekšsēdētāja J.Kornutjaka